gratiebrief voor jan hermans
philips etc doen te wetene allen jegenwordighe ende toecommende dat
wy ontfanghen hebben die oitmoedighe suplicatie van jan hermans
joinck ongehouldt man geboeren binnen de prochie van niepkercke in
onsen lande van vlaenderen inhoudende hoe dat alzoe hy suppliant
den xxen novembris anno xvc lvij hem opgestelt hebbende tot
onsen dienste onder tregiment van onsen lieven ende ghetrouwen
riddere van onsen ordene vanden gulden vleyse den grave van egmont
ende gelogeert zynde om monstre te passerene ten pachtgoede vande
blauwe schuere binnen den dorpe van bierbecke in onsen landen van
brabant metten dienere van jonckeren joos wydts edelmaen onder
tvoirs. regiment al waer onder andere persoonen metten
suppliant was eenen genaempt martin du moussie die welcke
niet en cesseerde van metten suppliant te spotten ende te gecken hem
heetende botten vlaeminck ende continuelyck zeggende pouf
vlaeminck met meer dyer ghelycke iniurieuse woerden ende hy
suppliant sittende tsavons aende taffle om zynen maelteyt te doene heeft
de voirs martin gecontinueert in zyn voirs spottinghen ende crytinghen
waer deure de suppliant vergrampt heeft totten zelven geseeght dat hy
hem verdragen zoude van zulcx meer te seggene des niet temyn heeft
de voirs. martyn meer als voeren gerepeteert pouf vlaminck ende
den suppliant gequelt ende geirriteert ende dat meer is genomen de kersse
vande taeffele ende die geworpen int vuer waerduer den supliant meer
vergrampt wordende heeft totten zelven geseegt dat hy hem met vreden
laeten zoude of hy zaude hem in zyn vleesch steken ende alzoe de
voirs martyn daermede niet en was cesserende maer meer ende
enen instantelyck den voirs supliant bespottende ende irriterende seggende
dat hy nyet derren en zoude ende meer de supliant was quellende de
zelve supliant egeen verdrach cunnen gecreygen ende van patientie
verwonnen zynde ende tzelve nyet langere connende verdraegen heeft
met zynen messe daermede hy over taeffle was etende vuyt haestiger
beruerte naeden voirs. martyn gesteken ende den zelven geraeckt in
synder slincke borste waer van hy deser werelt is overleden tot
groot ende zeer bitter leetwesen van hem suppliant die daeraff geerne zoude
hebben gesoent met partyer gheinteresseerde maer en heeft gheen vrienden
connen vinden die hem des hebben willen aendraegen hoewel hy daertoe
zyn vuyterste debvoir heeft ghedaen om de selve te vindene ende alzoe oyck
nyemant is gecommen die daerop vervolgh oft clachte zoude hebben gedaen daer
doere de voirs. suppliant zedert oyck in onsen dienste zoe in garnisoen als
anderssins is geweest ende gebleven zonder daer buyten den tyt van vyff
jaeren lanck dat tzelve is gebeurt binnen onsen landen te hebben mogen off
derren vrylyck converseeren ghelyck hy oyck alnoch nyet en zoude mogen off
derren doen ten waere tvoirs feyt by ons waere vergeven midts den
welcken ende bezundere geconsidereert den continuelen dienste des supliants
der lanckheyt van teyden ende oyck dat hy suppliant totten voirs ongevalle is
gecommen byde voirs. provocatie zynde onder de ruyteren ende knechten
bezundere opde monstere onverdraechelyck ende dat egeenen partye
interesseerde en wordt bevonden noch vervolcht en is doen soe heeft de voirs.
suppliant ons zeer oitmoedelycken gebeden dat ons gelieven wille hem tvoirs
ongeval te remitterene ende vergevene ende hem daeraff te willen verleenen
onse openen brieven van remissie in zulcker zaken dienende waerom
zoe eest dat wy desen aengesien regard nemende opde lanckheyt vande
tyde dat tvoirs. feyt gheschiet is ende die dienste des voirs. supliants geneycht
wesende tzynder beden ende willende hem in dit stuck preserveren gratie
ende misericordie vuer stranheyt ende rigeur van rechte hebben den zelven
supliant inden gevalle als boven quytgheschonden ende vergeven schelden
quyte ende vergeven vuyt zunderlinger gracien by desen onsen brieve
tfeyt ende ongeval boven geruert midtsgaeders alle offitie ende bruecke
corporelle ende criminelle daerinne hy ter causen voirs. midts dat daer aen
cleven mach tegen ons ende justicie mesdaen ende mesbruyct mach hebben
ende hebben hem dien aengaende wedergestelt ende gerestitueert stellen weder
ende restitueren tot zynen goeden naemen fame ende geruchte in onsen voirs.
lande van brabant ende allen anderen onsen landen ende heerlicheyden ende
tot zynen onverbeurden goeden indien hy enige onder ons heeft gelyck ende inder
manieren zoe hy was voer de toecompste vanden voirs. feyte imponerende
hierop een eewich geswych onsen procureur general in brabant onsen meyer
van loevenen ende alle anderen onsen justicieren ende officieren wy zy
zyn satisfactie ende beternisse ierst ende voeral gedaen der partye
geintereseerde indien die noch nyet gedaen en zy ende ennighe daertoe staet
civilyck alleenlyck behoudelyck dat de voirs. suppliant gehauden zal zyn
tvoirs. feyt tegen ons te beteren civilyck maer gelegentheyt vander zaken ende
faculteyt van zynen goeden met oick te betaelen de riddelycke costen van
justicien hieromme alreede gedaen ende te doende allet ter taxatien ende
moderatien van onse lieve ende getrouwe de cancellier ende luden van onsen
raede in brabant die wy daertoe gecommitteert hebben ende committeren by
desen ontbieden daeromme ende bevelen den zelven onsen cancellier ende
raidsluden dat voor hem geroepen degene die daerom behoeren geroepen te zyn
zy procederen wel ende duechdelyck ter verificatie ende interinement van desen
ende totter taxatien ende moderatien vanden voirs amenden ende costen
van justicien alzoe zy sullen bevinden behoirene welck interinement de
voirs. suppliant gehouden zal zyn te versuecken ende hem in persoone te
presenteren in onsen voirs. rade binnen sesse maenden naestcommende opte
*pene van te verbeuren deffect vanden zelven ende dat gedaen ende de
zelve civile boete ende costen van justicien getaxeert ende betaelt
zynde inden handen vanden genen die dat behoiren zal zy onse voirs.
procureur general in brabant onsen voirs. meyer van loevenen ende alle
andere onse rechteren justicieren ende officieren ende ondersaten jegenwoirdi
ge ende toecommende dien dat aengaen zal mogen heuren stedehouderen
ende eenen iegelyck van hem bezundere soe hem toebehoiren zal doen laten ende
gedooghen den voors. suppliant van deser onsen jegenwoirdiger gratien.... ende
remissien ende van allen dinhouden van desen inder vuegen ende manieren
voeren verhaelt rustelyck vredelyck volcommelyck ende eewelyck genyetten
endt gebruycken sonder hem te doene oft te laten geschieden nu oft in
toecommende tyden ennich hinder letssel oft moyennisse aen lyve noch aen
goeden ter contrarien maer indien zyn lyf oft ennighe van zyne goeden
daerom gearresteert becommert oft belet waren dat zy die zetten
ende stellen terstont ende zonder vertreck tot geheelder ende volcommender
delivrance want ons alzoe gebieft ende ten eynde dat dit
vast ende gestadich blyve tot eewigen dagen soe hebben wy onsen zegel hier
aen doen hangen behoudelyck in anderen dingen onsen rechte ende
eenen iegelycken anderen dessyndt gegeven in onsen stadt van
bruessele inde maendt van december int jaer ons heeren duysent
vyffhondert ende tweentzestich naer coustuyme van scryven onse hof$
van brabant van onsen rycken van spaenien ende secillien etc tvije lande
van naples etc tixe opde plicque stont gescreven byden
coninck ende onderteeckent n de zoete visa rpta
gecollacioneert en bevonden met zynen
originale taccorderen by my
facuwez